داغلیق قاراباغین آذربایجانلی‌لار یاشایان بیر سیرا شهر و کندینی اله کئچیردیکدن و مه‌ین 8-ده شوشانی ایشغال ائتدیکدن سونرا ائرمنیستان سیلاحلی قووّه‌لری ائرمنیستانلا بیرباشا علاقه‌لری اوچون شوشا-لاچین-زابوخ یولونو آچماغا باشلادیلار. بورادا صؤحبت شوشا ایله لاچین آراسینداکی 44 کیلومترلیک مسافه‌دن گئدیردی. شوشانین ایشغالیندان سونرا اورانی ترک ائده‌رک تورش‌سو و لاچینا دوغرو گئری چکیلن آذربایجان اوردوسو دؤیوشچولری نین معنوی-پسیکولوژی وضعیتی یاخشی دئییلدی. تکنیکانین سایی آز ایدی و باکیدا حاکیمیت چکیشمه‌لری یاشانیردی. آرتیق لاچین شهری‌نین مرکزی تورش‌سو و گوْروس، تئخ و خیناتساخ ایستیقامتیندن قراد و توپلارلا وورولوردو. همین عرفه ده دؤیوشچولریمیزین ائرمنیستانلا سرحدده تعلیم سیلاحلاری و چوخو ایشله‌مه‌ین 28 BTR-له دایانماسینا باخمایاراق، اوردودا یارانان هرج-مرجلیک اؤز ایشینی گؤردو. اؤلکه رهبرلیگینی سانکی قاراباغدا باش وئرنلر ماراقلاندیرمیردی. ائرمنیستان ایسه بوتون قووّه‌سینی، دئمک اولار، بورایا جمع‌لشدیرمیشدی.